Selline vaimude tasandist osa saamine on otseselt seotud spiritistliku maailmapildiga: vaim ei ole abstraktne, määramatu olend, keda võib tunnustada kõigest teoreetiliselt, vaid reaalne olend, keda mõnikord võib tajuda nägemise, kuulmise või kompimise teel. Spiritismiga on novellis veelgi  seoseid. "Viirastused ja vaimud" kirjeldab mitu peatükki järjest erineval astmel viibivate vaimude maailmu (peatükkide nimed on "Kõrgemad vaimud", "Teine järk vaimusid. Jõulupuu.", "Kolmas järk vaimusid", "Neljas järk vaimusid"), mis on kooskõlas spiritismi õpetusega sellest, et vaimud jagunevad eri liikidesse ega ole võrdsed võimete, intellekti, tarkuse ega kõlbluse poolest. Kõrgemasse liiki kuuluvad kõrgemad vaimud; muud liigid jäävad sellest täiuslikkusest palju kaugemale; alamal tasemel asuvad vaimud  kalduvad paljude meie kirgede poole: viha, kadedus, kiivus, uhkus jms.